Tveir snarpir jarðskjálftar mældust við Grindavík um tíuleytið í morgun. Nokkuð hafði dregið úr skjálftavirkni á Reykjanesskaga í nótt en yfir tvö hundruð skjálftar hafa nú mælst á svæðinu frá miðnætti.
Skjálftarnir tveir urðu þremur kílómetrum norðvestur af Grindavík. Sá fyrri var 3,5 að stærð og sá seinni 3,6, og þeim fylgdi nokkur eftirskjálftavirkni. Sigríður Magnea Óskarsdóttir, náttúruvársérfræðingur hjá Veðurstofu Íslands, segir að skjálftarnir tveir hafi ekki verið á sömu slóðum og aðrir skjálftar sem mælst hafa á svæðinu nýverið, sem voru norðaustanmegin við Grindavík. Hún segir þó skjálfta hafa mælst á þessu svæði um miðjan mánuðinn.
Þannig að þetta er nú ekki einhver óþekktur staður, þetta teljum við að sé hluti af þeirri hrynu sem hefur verið í gangi núna síðan um mánaðarmótin, svona með hléum og tengist landrisinu sem á sér stað núna undir Þorbirni.
Sigríður segir hrinurnar oft haga sér þannig að þær séu hviðukenndar. Hún segir virknina ekki vera í líkingu við það sem hún var í síðustu viku og að hún virðist ekki vera að aukast. Virknin virðist heldur hafa flust yfir á þetta svæði, það er að segja norðvestur af Grindavík.
Tveir snarpir jarðskjálftar mældust við Grindavík í morgun. Yfir tvö hundruð skjálftar hafa mælst á svæðinu frá miðnætti. Jarðeðlisfræðingur segir varasamt að búast við að atburðarrás verði eins og þegar gaus við Fagradalsfjall í fyrra.